

# ประกาศอธิบดีกรมสรรพากร

# เกี่ยวกับภาษีมูลค่าเพิ่ม (ฉบับที่ 237)

## เรื่อง กำหนดลักษณะ และเงื่อนไข ค่าตอบแทนที่ไม่ต้องนำมารวมคำนวณมูลค่าของฐานภาษี

## ตามมาตรา 79 (4) แห่งประมวลรัษฎากร

## \_\_\_\_\_\_\_\_\_\_\_\_

## อาศัยอำนาจตามความในมาตรา 79 (4) แห่งประมวลรัษฎากร ซึ่งแก้ไขเพิ่มเติม โดยพระราชบัญญัติแก้ไขเพิ่มเติมประมวลรัษฎากร (ฉบับที่ 30) พ.ศ. 2534 อธิบดีกรมสรรพากร โดยอนุมัติรัฐมนตรีว่าการกระทรวงการคลัง กำหนดลักษณะ และเงื่อนไข ค่าตอบแทนที่ไม่ต้องนำมา รวมคำนวณมูลค่าของฐานภาษีไว้ ดังต่อไปนี้

ข้อ ๑ ให้เพิ่มความต่อไปนี้เป็น (24) ของข้อ 2 ของประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 40) เรื่อง กำหนดลักษณะ และเงื่อนไข ค่าตอบแทนที่ไม่ต้องนำมารวมคำนวณมูลค่าของฐานภาษีตามมาตรา 79 (4) แห่งประมวลรัษฎากร ลงวันที่ 26 สิงหาคม พ.ศ. 2535 ซึ่งแก้ไขเพิ่มเติมโดยประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 213) เรื่อง กำหนดลักษณะ และเงื่อนไข ค่าตอบแทนที่ไม่ต้องนำมารวมคำนวณมูลค่าของฐานภาษีตามมาตรา 79 (4) แห่งประมวลรัษฎากร ลงวันที่ 16 กุมภาพันธ์ พ.ศ. 2560

“(24) มูลค่าของค่าน้ำประปาที่การประปานครหลวงเรียกเก็บจากผู้ใช้น้ำประปา เฉพาะมูลค่าของค่าน้ำประปาที่พึงเรียกเก็บจากผู้ใช้น้ำประปาแต่ละรายในส่วนที่ไม่เกิน 10 ลูกบาศก์เมตรต่อเดือน ตั้งแต่วันที่ 1 เมษายน พ.ศ. 2563 ถึงวันที่ 30 มิถุนายน พ.ศ. 2563 ตามมติคณะรัฐมนตรี  
เมื่อวันที่ 5 พฤษภาคม พ.ศ. 2563

มูลค่าของค่าน้ำประปาตามวรรคหนึ่ง หมายความว่า ค่าน้ำประปา ค่าน้ำดิบ  
และค่าบริการที่การประปานครหลวงพึงได้เรียกเก็บจากผู้ใช้น้ำประปา”

ข้อ 2 ประกาศนี้ให้ใช้บังคับตั้งแต่วันประกาศเป็นต้นไป

ประกาศ ณ วันที่ 22 มกราคม พ.ศ. ๒๕64

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร